Document ID: 31993R3421

ΚΑΝΟΝΙΣΜΟΣ (ΕΚ) αριθ. 3421/93 ΤΗΣ ΕΠΙΤΡΟΠΗΣ της 13ης Δεκεμβρίου 1993 για την τροποποίηση του κανονισμού (ΕΟΚ) αριθ. 2463/93 περί επιβολής προσωρινών δασμών αντιντάμπινγκ στις εισαγωγές αργυραδάμαντα καταγωγής Λαϊκής Δημοκρατίας της Κίνας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), και ιδίως το άρθρο 11,
Μετά από διαβουλεύσεις στο πλαίσιο της συμβουλευτικής επιτροπής,
Εκτιμώντας:
ότι με τον κανονισμό (ΕΟΚ) αριθ. 2463/93 της Επιτροπής (2) υπεβλήθη προσωρινός δασμός αντιντάμπινγκ στις εισαγωγές αργυραδάμαντα καταγωγής Λαϊκής Δημοκρατίας της Κίνας-
ότι στο άρθρο 1 του εν λόγω κανονισμού καθώς και στην ανακοίνωση έναρξης διαδικασίας (3) γίνεται αναφορά σε αργυραδάμαντα που περιέχει περισσότερο από 97 % φθοριούχο ασβέστιο και υπάγεται στον κωδικό ΣΟ ex 2529 22 00 ή που περιέχει λιγότερο από 97 % φθοριούχο ασβέστιο και υπάγεται στον κωδικό ΣΟ 2529 21 00. Αντίθετα με την πραγματική πρόθεση της Επιτροπής, της οποίας η έρευνα συμπερέλαβε όλα τα είδη αργυραδάμαντα, θα μπορούσε να θεωρηθεί ότι ο αργυραδάμας με περιεκτικότητα ακριβώς ίση με 97 % δεν καλύπτεται από τον προσωρινό δασμό. Προκειμένου να καταστεί σαφές σε όλα τα ενδιαφερόμενα μέρη ότι η διαδικασία καλύπτει όλα τα είδη αργυραδάμαντα, κρίθηκε σκόπιμο να τροποποιηθεί καταλλήλως ο σχετικός κανονισμός,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 1 του κανονισμού (ΕΟΚ) αριθ. 2463/93 αντικαθίσταται από το ακόλουθο κείμενο:
"1. Επιβάλλεται προσωρινός δασμός αντιντάμπινγκ στις εισαγωγές αργυραδάμαντα που παρουσιάζεται υπό μορφή ιζήματος ή υπό μορφή σκόνης και υπάγεται στους κωδικούς ΣΟ ex 2529 22 00 (κωδικός Taric 2529 22 00* 10) και ex 2529 21 00 (κωδικός Taric 2529 21 00* 10), καταγωγής Λαϊκής Δημοκρατίας της Κίνας."
Άρθρο 2
Με την επιφύλαξη του άρθρου 7 παράγραφος 4 στοιχείο β) του κανονισμού (ΕΟΚ) αριθ. 2423/88, τα ενδιαφερόμενα μέρη μπορούν να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός προθεσμίας ενός μηνός από την έναρξη ισχύος του παρόντος κανονισμού.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 1993.

Labels: 4
14
18